Okresná prokuratúra Košice I 
Mojmírova 5, 041 47 Košice 1

Sp. zn. : 2 Pv 69/12/8802	Košice I, 22.2.2012
EEČ : 2-63-39-2012

U Z N E S E N I E

Trestná vec:	obvinený XXXXX 
Prečin:	poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Košice I
Rozhodnutie:
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	trvalé bydlisko: XXXXX
Obvodnému úradu  XXXXX, ul. Komenského č. 52  
Skutková veta:
v Košiciach dňa 27.01.2012 v čase okolo 22.45 hod.,  na ul. XXXXX č. 15 nezisteným spôsobom poškodil tam zaparkované OMV zn. Honda Civic tmavošedej metalízy, EČV XXXXX, čím takto spôsobil XXXXX škodu vo výške 64,54,-€ a na vedľa stojacom OMV zn. Toyota RAV 4 tmavozelenej metalízy, EČV XXXXX posunul spätné zrkadlo, z ktorého vypadlo sklíčko, avšak majiteľke vozidla XXXXX nevznikla žiadna škoda
Právna veta:
pretože  výsledky skráteného vyšetrovania preukazujú, že nejde o trestný čin, ale ide o skutok, ktorý  by mohol byť priestupkom
Odôvodnenie:
	Uznesením povereného príslušníka  PZ  Obvodného oddelenia  PZ XXXXX - Staré mesto,  sp. zn. ČVS:ORP-363/XXXXX-2012 zo dňa 28.01.2012 bolo začaté trestné stíhanie a toho istého dňa vznesené obvinenie XXXXX pre prečin poškodzovania cudzej veci  podľa § 245 ods. 1  Trestného zákona na tom skutkovom základe, ako je to uvedené vo výrokovej časti tohto  uznesenia.
V rámci vykonaného skráteného vyšetrovania boli k danému skutku vypočutí obvinený, poškodení, svedkovia, zabezpečené listinné dôkazy dokumentujúce vyčíslenie spôsobených škôd na uvedených osobných motorových vozidlách.
Z uvedených dôkazov vyplýva dôkazná situácia, ktorá preukazuje to, že v inkriminovanom čase obvinený, ktorý bol pod vplyvom požitia alkoholických nápojov svojím konaním úmyselne poškodil predmetné vozidlá, kde predbežná hodnota poškodenia predstavovala sumu vo výške 450,-€. Obvinený sa ku skutku priznal, konanie oľutoval a prejavil ochotu uhradiť spôsobenú škodu.
Poškodený XXXXX uviedol, že oprava poškodeného vozidla stála sumu 64,54,-€.
Manžel poškodenej XXXXX, XXXXX uviedol, že na vozidle bolo posunuté spätné zrkadlo, kde vypadlo sklíčko, ktoré sám nasadil na pôvodné miesto, čím mu takto nevznikla žiadna škoda.
 Podľa ust. § 245 ods. 1 Trestného zákona sa vyžaduje také poškodenie cudzej veci, ktorého hodnota musí  prevyšovať sumu 266,-€, t.j. spôsobenie malej škody. Tento materiálny znak uvedenej skutkovej podstaty je obligátorny a po objektívnej stránke je nevyhnutný, to znamená, že úmyselným konaním musí byť spôsobená škoda vyššia ako 266,-€.
V danom prípade neboli naplnené všetky pojmové znaky citovaného prečinu, avšak konanie vykazuje znaky priestupku na úseku majetku v zmysle § 50 ods. 1 Zákona o priestupkoch č. 372/1990 Zb. z. v znení neskorších predpisov.
Podľa § 214 ods. 1 Trestného poriadku prokurátor postúpi  vec inému  orgánu, ak výsledok skráteného vyšetrovania ukazuje, že nejde o trestný čin, ale ide  o skutok, ktorý by mohol byť priestupkom.
Poukazujúc na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.
Týmto rozhodnutím nie sú dotknuté práva poškodeného na náhradu prípadnej škody, ktorú si možno uplatniť v rámci občiansko-súdneho konania.
Poučenie:
Proti tomuto uzneseniu je prípustná sťažnosť, ktorú možno podať do troch dní od jeho oznámenia na Okresnú prokuratúru v Košiciach I.   O sťažnosti, ktorá má odkladný účinok,  rozhodne Krajský prokurátor v Košiciach.

JUDr. Stanislav Pollák
prokurátor